b'\n_START_ARTICLE_\nRoald Amundsen\n_START_SECTION_\nJaunyst\xc4\x97\n_START_PARAGRAPH_\nR. Amundsenas gim\xc4\x97 1872 m. liepos 16 d. pietvakari\xc5\xb3 Norvegijos miestelyje Borge (tarp Sarpsborgo ir Fredrikstado) laiv\xc5\xb3 valdytojo ir kapitono Jenso Amundseno \xc5\xa1eimoje. Roaldas Amundsenas buvo ketvirtas s\xc5\xabnus \xc5\xa1eimoje. Amundseno mama nenor\xc4\x97jo, kad Roaldas u\xc5\xbesiimt\xc5\xb3 j\xc5\xabrininkyste, ji siek\xc4\x97, kad s\xc5\xabnus tapt\xc5\xb3 gydytoju. 1890 m. Amundsenas \xc4\xafstojo \xc4\xaf Kristianijos universiteto medicinos fakultet\xc4\x85. 1892 m. mirus motinai, Amundsenas met\xc4\x97 medicinos studijas ir 1894\xe2\x80\x931899 m. dirbo j\xc5\xabreiviu bei \xc5\xa1turmanu \xc4\xafvairiuose laivuose. 1897\xe2\x80\x931899 m. dalyvavo Belgijos ekspedicijoje \xc4\xaf Antarktid\xc4\x85. 1901 m. tyrin\xc4\x97jo Naujosios \xc5\xbdem\xc4\x97s, \xc5\xa0picbergeno ir \xc5\xa0iaur\xc4\x97s Sibiro pakarantes.\n_START_SECTION_\n\xc5\xa0iaur\xc4\x97s vakar\xc5\xb3 kelias\n_START_PARAGRAPH_\n1903 \xe2\x80\x93 1906 m. Amundseno ekspedicija pirm\xc4\x85 kart\xc4\x85 s\xc4\x97kmingai praplauk\xc4\x97 \xc5\xa1iaur\xc4\x97s vakar\xc5\xb3 j\xc5\xabr\xc5\xb3 keliu pro Kanados archipelago s\xc4\x85siaurius nuo Grenlandijos iki Aliaskos bei nustat\xc4\x97 \xc5\xa0iaur\xc4\x97s magnetinio poliaus ta\xc5\xa1k\xc4\x85.\n_START_SECTION_\nPiet\xc5\xb3 a\xc5\xa1igalis\n_START_PARAGRAPH_\nAmundsenas planavo keliauti \xc4\xaf \xc5\xa0iaur\xc4\x97s a\xc5\xa1igal\xc4\xaf, ta\xc4\x8diau i\xc5\xa1gird\xc4\x99s, kad 1909 m. j\xc4\xaf jau pasiek\xc4\x97 Robertas Piris, nusprend\xc4\x97 keliauti \xc4\xaf Piet\xc5\xb3 a\xc5\xa1igal\xc4\xaf. Tuo pa\xc4\x8diu metu Piet\xc5\xb3 a\xc5\xa1igal\xc4\xaf band\xc4\x97 pasiekti ir brit\xc5\xb3 keliautojas Robertas Skotas. 1910 m. Amundsenas pasiek\xc4\x97 Antarktid\xc4\x85, 1911 m. spalio 20 d. prad\xc4\x97jo savo ekspedicij\xc4\x85 \xc4\xaf Piet\xc5\xb3 a\xc5\xa1igal\xc4\xaf ir po 35 dien\xc5\xb3 gruod\xc5\xbeio 14 d. pasiek\xc4\x97 Piet\xc5\xb3 a\xc5\xa1igal\xc4\xaf aplenkdamas savo var\xc5\xbeov\xc4\x85 Robert\xc4\x85 Skot\xc4\x85 vienu m\xc4\x97nesiu. Amundseno pasiekimas oficialiai buvo paskelbtas 1912 m. kovo 7 d. jam atvykus \xc4\xaf Hobart\xc4\x85 Australijoje.\n_START_SECTION_\nKiti \xc5\xbeygiai ir \xc5\xbe\xc5\xabtis\n_START_PARAGRAPH_\n1918 m. Amundsenas i\xc5\xa1plauk\xc4\x97 i\xc5\xa1 Norvegijos \xc5\xa1iaur\xc4\x97s ryt\xc5\xb3 keliu. Amundsenas planavo plaukti \xc5\xa0iaur\xc4\x97s a\xc5\xa1igalio link, kaip tai buvo padar\xc4\x99s F. Nansenas, bet jam nepasisek\xc4\x97. 1920 m. jis pasiek\xc4\x97 tik Beringo s\xc4\x85siaur\xc4\xaf._NEWLINE_1926 m. Amundsenas su bendra\xc5\xbeygiais praskrido vir\xc5\xa1 \xc5\xa0iaur\xc4\x97s a\xc5\xa1igalio ital\xc5\xb3 aeronautikos in\xc5\xbeinieriaus Umberto Nobil\xc4\x97s sukurtu diri\xc5\xbeabliu. Jie i\xc5\xa1skrido i\xc5\xa1 \xc5\xa0picbergeno 1926 m. gegu\xc5\xbe\xc4\x97s 11 d. ir po dviej\xc5\xb3 dien\xc5\xb3 nusileido Aliaskoje._NEWLINE_1928 m. bir\xc5\xbeelio 18 d. Amundsenas i\xc5\xa1skrido kaip gelb\xc4\x97jimo misijos vadovas ie\xc5\xa1koti dingusios Umberto Nobil\xc4\x97s ekspedicijos, skridusios \xc4\xaf \xc5\xa0iaur\xc4\x97s a\xc5\xa1igal\xc4\xaf. Kai Amundseno l\xc4\x97ktuvas buvo Loki\xc5\xb3 salos rajone Barenco j\xc5\xabroje, radistas prane\xc5\xa1\xc4\x97, kad skrenda tir\xc5\xa1tame r\xc5\xabke, v\xc4\x97liau ry\xc5\xa1ys nutr\xc5\xabko. L\xc4\x97ktuvas, kuriuo skrido Amundsenas, iki \xc5\xa1iol nerastas.\n_START_SECTION_\nAtminimo \xc4\xafvertinimas\n_START_PARAGRAPH_\nRoaldo Amundseno garbei pavadinti j\xc5\xabra, kalnai ryt\xc5\xb3 Antarktidoje, ledynas Ryt\xc5\xb3 Antarktidoje, amerikie\xc4\x8di\xc5\xb3 mokslin\xc4\x97 Amundseno-Skoto stotis Piet\xc5\xb3 a\xc5\xa1igalyje, \xc4\xaflanka Arkties vandenyne ir M\xc4\x97nulio krateris. U\xc5\xbe geografinius atradimus Norvegijoje R. Amundsenui pastatyti paminklai, atidarytas muziejus. Jis taip pat apdovanotas auk\xc5\xa1\xc4\x8diausiu civiliniu JAV apdovanojimu \xe2\x80\x93 JAV Kongreso aukso medaliu bei Pranc\xc5\xabzijos Garb\xc4\x97s legiono ordinu.'